
    Tento príbeh je fikcia. Všetky mená, postavy, miesta audalosti sú


    výplodom autorkinej fantázie alebo súčasťou vymysleného príbehu. Akákoľvek podobnosť so skutočnými miestami, udalosťami ažijúcimi


    či nežijúcimi osobami je náhodná.

    Venujem mame,


    svojej najlepšej priate¾ke,


    svojej prvej knihovníèke,


    svojej najväèšej fanúšièke.


    žakujem ti, že si mi ukázala,


    ako vyzerá nezištná láska a skutoèná odvaha,


    a že patríš medzi tých nieko¾ko ¾udí,


    s ktorými sa delím o svoje nádeje,


    obavy a sny.

  


  
    

  


  
    Abigail Wilson

  Škótska vysočina


  


  


  „Kto je tam?“ ozval sa matkin strašidelný šepot. Vo vzduchu okolo jej postele sa vznášal pach choroby a priestor pohltil smútok.


  „Rebecca?“ ozvala sa znova.


  Srdce sa mi rozbúšilo, keď som ju chytila za krehkú ruku. Spoznala ma len raz, bolo to dávno, pred niekoľkými mesiacmi, ale moje meno nevyslovila, odkedy sme sa pred šiestimi rokmi presťahovali na Vysočinu. „Áno, mama, to som ja.“


  V mihotavom svetle sviečok prižmúrila oči, akoby ma nevedela celkom spoznať. „Ako krásne dnes večer vyzeráš.“


  Vykrútila som pery do slabého úsmevu, lebo som vedela, že vyzerám hrozne. Bože, veď som takmer dva dni neopustila jej spálňu, ale to v ostatnom čase nebolo až také nezvyčajné. Toto náhle zhoršenie jej stavu mi však pripadalo iné.


  Mokrou handričkou som jej poutierala čelo. „Máš bolesti? Mám upokojujúci nápoj, ak chceš.“


  Ležala nehybne ako prízrak živej ženy, ktorou kedysi bola. Skúsila som to znova. „Možno trochu vody? Určite si musíš niečo dať.“


  Zvykla som s ňou hovoriť, akoby sa nič nezmenilo, aj keď som vedela, že nebude reagovať tak, ako by reagoval každý normálny človek.


  V nočnej tme som rozoznala, ako pokrútila hlavou, potom si odkašľala. „Ozval sa ti Jacob?“


  Pri bratovom mene som stuhla a pohľad mi skĺzol na list, ktorý som práve čítala. Ako to vedela? Ruku som si pritisla na krk, ďalšie slová som volila opatrne. „Včera som od neho dostala list. Píše, že prišiel do Greybourne Hallu a pán Browning je presne taký, ako si predstavoval: chladný a nevľúdny. Napriek tomu má v pláne tam nejaký čas zostať.“


  „Chladný? Syn Fanny Browningovej? O tom nepochybujem.“


  Srdce sa mi rozbúchalo. Na niečo si spomenula - na niečo z našej minulosti. Ani som sa nepohla. Mohla by byť konečne pri zmysloch? Ruky sa mi triasli, keď som vrátila handričku do misky s vodou.


  Po rokoch starostlivosti o matku, ktorá skôr pripomínala starostlivosť o malé dieťa, som sa neodvážila dúfať v jednu noc, v jednu chvíľu s mojou matkou, ktorá mi bola ako dievčaťu taká blízka. Neodvážila som sa pohnúť ani o centimeter od strachu, že tá chvíľa pominie.


  „Ale ty si sem so mnou prišla.“ Rozhliadla sa okolo seba zahmleným pohľadom. „Na toto hrozné miesto ďaleko od všetkých mojich priateľov... Jacob by to nikdy neurobil.“


  „Ja...“ Čo som na to mala povedať? Hovorila pravdu. V istom zmysle sme boli zabudnuté, ponechané samy na seba, ale bolo v tom oveľa viac. Odvrátila som sa rozhodnutá nepremýšľať o všetkom, čo sme prežili. „Preháňaš. Nemyslím si, že je to tu také hrozné. Škoda, že nevidíš tie hory, mama, strmé kopce, ostré útesy a zelené lúky. Nič na svete sa nevyrovná kráse Škótska. Domček je možno trochu malý, ale kde si lepšie oddýchneš? Neľutujem ani chvíľu, že som sem s tebou prišla.“ Plecia mi klesli. „A prosím ťa, nehovor tak o Jacobovi. Má nás veľmi rád. Odkedy odišiel otec, má veľa povinností.“


  Polopravdy sa hovorili ľahko. V Londýne som ich opakovala dosť často. „Je tvoja matka v poriadku?“ pýtali sa ma v spoločnosti. Zakaždým som bez váhania odpovedala: „Má sa dobre, ďakujem.“


  Ale vôbec jej nebolo dobre.


  Pri spomienkach na súcitné pohľady našich takzvaných priateľov som sa takmer rozplakala. Dokonca aj teraz pri matkinej smrteľnej posteli mi pripadali príliš bolestivé na to, aby som o nich uvažovala.


  „Rebecca.“ Matka sa pokúsila posadiť. „Musím ti niečo povedať, skôr ako...“ Jej hlas prešiel do slabého šepotu.


  Uložila som ju späť na vankúš a naklonila som sa dopredu. „Áno, mama?“


  Pokrútila hlavou. „Je mi tak ľúto, tak ľúto za...“ Po lícach jej stekali slzy a jej slová zanikli v plači.


  „Pst. Nesmieš tak hovoriť.“ Dotkla som sa jej sivých vlasov a spomenula si na časy, keď po vlasoch hladkala ona mňa.


  Aj v mojich očiach sa zaleskli slzy. Veľmi dobre som vedela, čo chce povedať. Bolo jej ľúto, že sme odišli z Londýna, jej stavu, všetkých tých rokov, keď som ju musela opatrovať. Ale takéto veci nemala hovoriť nahlas. Vždy nás spájalo hlboké puto, a keď som pocítila, že sa blíži jej odchod, na všetko som zabudla. „Mám ťa rada, mama.“


  Prstami mi zovrela ruku. „Je mi to tak ľúto...“ Prinútila ma pozrieť jej do sklených očí. „Tak veľmi ma mrzí... že jedného dňa... budeš ako ja.“

  O dva roky


  Londýn


  


  


  „Mám novinky, teta Jo.“ Zatvorila som za sebou dvere do salóna a oprela sa o hrubú zárubňu. „Ale nie je to to, v čo som dúfala.“


  Stránky časopisu sa zachveli, mušelín zašuchotal. Teta Josephine preplávala cez salón. „Rebecca, posledných niekoľko hodín som bola celá bez seba od strachu. Poď si hneď sadnúť. Musím ti povedať niečo dôležité.“


  Rozviazala som si čepiec a hodila ho na pohovku. „Ospravedlňujem sa, že som dnes ráno tak náhle odišla, ale bola som v súdnej kancelárii... vieš, ohľadom pána Browninga.“ Nečakala som, že keď vyslovím meno toho muža, spôsobí mi to rovnakú bolesť ako pred deviatimi mesiacmi, keď som sa zaprisahala, že ním budem pohŕdať. Srdce sa mi rozbúšilo.


  Teta Jo zašmátrala po vyšívanej stuhe zvončeka, potom sa posadila ku mne, čipkový čepiec mala nakrivo. „V súdnej kancelárii, drahá? Čo sa deje?“


  Bolo to trochu ťažšie vysvetliť, ako som čakala. Rýchlo som sa nadýchla. „Dosť som rozmýšľala o našej, ehm, súčasnej situácii a napadlo mi, že by bolo rozumné obrátiť sa na súd so žiadosťou, aby mi pridelili nového poručníka.“


  Teta Jo prevrátila oči.


  „Keď otec pred rokmi určil za môjho poručníka pána Browninga, nikomu ani vo sne nenapadlo, že neskôr zdedí všetky majetky viazané na rodinnú líniu. Vzhľadom na to, čo sa stalo, som si myslela, že súd by mohol môj prípad prehodnotiť.“


  „Ach, Rebecca.“ Odpoveď tety Jo znela skôr ako povzdych. „Ale ten škandál...“


  „Mňa sa to netýka. Som rozhodnutá nájsť spôsob, ako si my dve zariadime vlastný život. Nič mu nedlhujem.“


  „Moja drahá.“ Hlas sa jej zachvel. „Snažíš sa postarať o svoju tetu, všetka česť, ale...“ Španiel King Charles, ktorý spával pod stolom, využil tetino zaváhanie ako príležitosť a vyskočil jej na kolená. Bez jediného pohľadu si ho pritúlila k obnoseným denným šatám. „Ale ako máme vyžiť z pol guiney týždenne?“


  „Viem, že ty nemáš majetok, ale ja mám nejaké peniaze od otca, ak mi ich môj poručník dovolí použiť. A prosím, nehovor, že by mali zostať ako moje veno, lebo s tým zásadne nesúhlasím. My dve sa budeme mať spolu dobre. Ty, ja a, samozrejme, Sophie.“ Pozrela som na psíka. „Už nechcem počuť žiadne reči o tom, že ju dáme preč.“


  Teta Jo zovrela Sophie v náručí. „Myslím, že by som to nikdy nedokázala.“ Ťažko prehltla. „Teda dať ju preč.“


  „Som odhodlaná nájsť pre nás dve nejaký spôsob, ako žiť ďalej.“ Zamračila som sa. „Ale nateraz to nepôjde bez súdu. Proces je oveľa komplikovanejší, než som predpokladala. Keby nám ten hrozný Browning dovolil...“


  „Ach, moja drahá, je niečo, čo musíš vedieť.“


  „Čo je to?“


  Na čele sa jej urobila vráska a pohľad presunula k dverám. „Je to to, čo sa ti snažím povedať, odkedy si prišla. Je tu.“


  Úsmev mi zamrzol na tvári. „Pán Browning? V Londýne? Tomu neverím.“


  „A predsa je to pravda. Prišiel priamo sem do nášho domu. Dnes ráno tu nechal navštívenku, keď som vo svojej izbe pila čokoládu. Ach, Rebecca, musím sa priznať, nevedela som, čo mám robiť, keď mi ju pani Fisherová priniesla, ale poslala som mu vlastnú navštívenku.“ Ukázala na stolík v hale. „Jeho navštívenka pre teba je stále tam. Nemala som odvahu dotknúť sa jej.“


  Srdce mi bilo ako zvon, keď som kráčala k príborníku. „Nepreháňaj, teta.“ Vzala som ju do prstov.


  Pán Lewis Browning.


  „Hm... Jeho meno vyzerá na papieri rovnako bezcitne, ako som si myslela.“ Odhodila som kartičku. „Ale na tom teraz nezáleží.“ Zdvihla som bradu. „V tejto nepríjemnej situácii mám teda skvelú príležitosť. Už cestou domov som sa rozhodla, že mu napíšem list. Teraz sa s ním porozprávam osobne a pri troche šťastia sa to už nikdy nezopakuje.“


  „Ach, moja najdrahšia. Si oveľa odvážnejšia ako ja. Nikdy nepochopím, ako ťa mohol tvoj brat nechať v takej ťažkej situácii.“


  Na povrch vyplával studený príval spomienok a hlas sa mi zachvel. „Nemohol tušiť, že ho zavraždia.“


  „Rebecca! Pozor na jazyk. Nesmieš hovoriť takéto veci. Okrem toho nevieme, či ho niekto zavraždil.“ Teta Josephine si pritisla vreckovku na čelo a potom prstom poklepala po látke. „Žiaľ, v tejto nešťastnej záležitosti ide asi o viac, ako som si myslela ešte včera. Vieš, ráno som dostala list od tvojej sesternice Ellen a tá sa o pánovi Browningovi vôbec nezmieňuje pochvalne. Vôbec.“


  Z bočného stolíka zdvihla biely list papiera a rozložila ho. „Pozri, tu píše, že ľudia v Plattsdale ho začali nazývať Polnočným diablom a cez deň je z neho úplný samotár. Ellen hovorí, že nakoniec priznal istú zodpovednosť za Jacobov pád z mosta, ale nič viac. Čo si o tom máme myslieť?“


  „Ja...“ Stisla som pery a prebehla očami krátku správu, túžiac po akýchkoľvek novinkách. Jasné, že moja hlúpa utáraná sesternica musela vyťahovať detaily okolo Jacobovej smrti. Ale okrem toho, čo mi už povedala teta, nebolo tam nič nové.


  Pomaly som vrátila list späť. „Možno by sme mali navštíviť Ellen, aby sme sa o tom porozprávali. Dalo by mi to šancu...“


  „Nie, nie, moja drahá. To nepôjde, lebo celá rodina odišla do Bathu.“


  Pri vchodových dverách sa ozvalo hlasné zaklopanie a naše pohľady sa stretli. Teta Jo sa chytila za hruď. „Myslíš, že je to on?“


  Chodbou sa ozývali kroky, ale ani jedna z nás sa nepohla.


  Za stenou cvakli dvere a potom sa zavreli. Tikot hodín vyplnil napäté ticho. K prvým krokom sa pridali ďalšie a dvere do salóna sa otvorili. Vošiel muž v dlhom hnedom plášti s pani Fisherovou v pätách.


  Vstala som a počúvala, ako oznamuje jeho meno akoby z diaľky. Koľkokrát som sa pripravovala na to, čo budem cítiť, čo poviem mužovi, ktorý mi všetko vzal? Stále dokola som si tú chvíľu predstavovala vo svojej izbe, ale to bolo pred niekoľkými mesiacmi. Pozrela som sa na rovnako udivenú tetu Jo.


  Lewis Browning vošiel do miestnosti tichým krokom, vyzeral mladistvo, jeho postoj bol kultivovaný. Dobre som si uvedomovala, že môj opatrovateľ má len dvadsaťdeväť rokov, no vo svojej predstavivosti som si vykreslila starého vráskavého pána. Koniec koncov, pre pobyt v Škótsku s chorou matkou som ho nevidela vyše desať rokov. Nemohla som sa viac mýliť.


  Zastal na okraji aubussonského koberca a všetko si prezeral bystrými očami. Na perách mal ľahostajný úškrn. Sňal si klobúk a odhalil tmavé kučeravé vlasy, uklonil sa a potom zdvihol pravú ruku. Zaleskol sa mu na nej osamelý prsteň. „Sesternica Rebecca.“ Potom sa obrátil k tete. „Slečna Audleyová.“


  Teta Jo zostala sedieť, lebo mala v lone Sophie, a pokynula na stoličku s lamelovým operadlom. „Prosím, sadni si. Je od teba veľmi milé, že si prišiel. Rebecca, dáme si čaj?“


  Potiahla som stuhu na zvončeku, zosunula som sa na pohovku, chrbát som mala neprirodzene stuhnutý. Pochybovala som, že pani Fisherová príde. Aspoň som dúfala, že nepríde. Zostala nám len jedna slúžka a tento človek si nezaslúžil ani poslednú sušienku.


  Pán Browning si napravil kabát a sadol si na ponúknutú stoličku oproti nám, potom sa naklonil dopredu a oprel si lakte o kolená. Prešlo niekoľko sekúnd, potom jeho oči zablúdili k mojim. „Prišiel som kvôli istým nevyhnutným opatreniam.“ Jeho hlas bol hlboký, jednou rukou si podopieral bradu.


  Na zdvorilostné reči teda nemal veľa času. No, ani ja som nemala. „Výborné načasovanie, bratranec. Dnes popoludní som ti chcela napísať.“


  Stuhol. „Napísať mi?“


  Prinútila som sa k úsmevu. Každý muž by sa tým cítil polichotený a ja som potrebovala čas, aby som premyslela svoj ďalší krok k nezávislosti. „S tetou sme si urobili niekoľko plánov, ktoré by sme s tebou rady prediskutovali.“


  „Plánov?“


  Mal v úmysle opakovať každé moje slovo tým neznesiteľným posmešným tónom?


  „Áno, plánov.“ Zhlboka som sa nadýchla. „Urobil si dobre, keď si nás nechal pár mesiacov osamote, pretože som tak mala príležitosť uvažovať o svojej budúcnosti. Ver, že mám všetko pevne v rukách a od teba vyžadujem len málo. To znamená, že čoskoro budeme s tetou úplne sebestačné. Zatiaľ by som ťa však chcela požiadať,“ cítila som, ako sa mi chveje vnútro, „aby si nám dovolil zostať tu v londýnskom dome ešte rok alebo viac, kým nebudeme mať prostriedky na založenie vlastného podniku.“


  Zdvihol obočie.


  Pokračovala som zvýšeným hlasom. „Chápem, že sa musíš cítiť trochu nadradene, keď si zdedil majetky viazané rodinným právom po predčasnej smrti môjho brata, ale chcem ti povedať, že ti mienime platiť nájom. Teda toľko, čo si môžeme dovoliť, kým nebudeme úplne nezávislé. Som si istá, že chápeš, aké ťažkosti sme mali s prispôsobením sa náhlej zmene pomerov, a nepochybne cítiš istú mieru zodpovednosti.“


  Ústa mu skrivil slabý úsmev. „Ako presne mi plánuješ platiť nájom?“


  Nezaváhala som. „Podrobnosti ešte nie sú celkom premyslené, ubezpečujem ťa však, že o všetko bude postarané.“


  „Aha.“ Trochu pokrčil plecami. „Hoci oceňujem tvoje odhodlanie, obávam sa, že to, čo žiadaš, je, žiaľ, nemožné.“


  „Nemožné?“ Strelila som pohľadom po tete Jo. „Prečo?“


  „Pred dvoma dňami som prenajal tento mestský dom, vlastne som preto prišiel do Londýna, aby som ti túto informáciu odovzdal osobne.“


  Otvorila som ústa, prebehla mnou vlna šoku. „Chceš povedať, že si prenajal môj dom?“


  „Nie tvoj.“ Odmlčal sa. „Prenajal som svoj dom.“ Potom sa rozhliadol po miestnosti, akoby šlo o bežnú vec. „Viem, že sa tešíš z tohto krásneho miesta, ale nemám chuť udržiavať toto londýnske sídlo.“


  Vyskočila som na rovné nohy. „Ako sa opovažuješ! Bez toho, aby si to čo len slovom spomenul mojej tete alebo mne?“


  Sophie, zaskočená náhlym pohybom, vyskočila z tetiných kolien a skotúľala sa pod stôl, kde začala prudko štekať na čižmy pána Browninga, pretože mali strapce.


  Teta Jo, obmedzovaná slušnosťou a svojím kyprým telom, divoko šmátrala pod stolom, ale na psí obojok nedočiahla. Nahnevane zavolala na psa, ale Sophie nemala v úmysle vzdať sa útoku. Našla svojho nepriateľa.


  V tej chvíli vošla do miestnosti pani Fisherová s podnosom na čaj a poslednými sušienkami. Bála sa psov, najmä tých, čo štekali, pri dverách sa potkla a ja som sa rozbehla, aby som ju zachytila.


  Pán Browning ma však predbehol. Chytil tácku a umlčal psa jedným ráznym „Prestaň!“.


  V miestnosti nastalo ticho. Sophie si odfrkla a položila huňatú hlavu na koberec, akoby sa kajala. Ohromilo ma náhle ticho. Bratranec sa ku mne nepríjemne priblížil. Tak blízko, že som zachytila závan jeho ostrej pomarančovej kolínskej. Náhlivo som ustúpila o krok dozadu a do tváre sa mi nahrnulo teplo.


  „Ďakujem, pani Fisherová.“ Kývla som na slúžku, chytila Sophie za obojok a jedným rýchlym pohybom som ju vyhodila na chodbu.


  „Na jeden deň ste si užili už dosť, nemyslíte, slečna Sophie? Von!“


  Zatvorila som dvere a vrátila sa do salóna odhodlaná navodiť dôveru, ktorú som už necítila. Rýchlo som pozrela na pána Browninga. Niečo na jeho duchaplnej tvári ma znova rozhnevalo. „Kde sme skončili? Ach áno. Vyčítala som ti, že ma s tetou chceš vyhodiť na ulicu.“


  Zdvihol obočie. „Nie celkom.“


  Hodila som naňho chladný úsmev. „Ako inak by si to teda nazval?“


  „Nevyhnutnosť.“ Zdvihol ruku, aby mi zabránil v odpovedi. „Dovoľ mi to dokončiť.“


  Ignorujúc jeho prosbu o zdvorilosť aj vystretú ruku, dostala som sa späť k pohovke a tetinmu boku. Môj ďalší krok treba starostlivo naplánovať.


  Slová pána Browninga sprevádzal náznak irónie. Opäť sa posadil oproti mne. „Dúfam, že vám tento prechod čo najviac uľahčím. Budete mať štrnásť dní na to, aby ste si pobalili svoje osobné veci, pretože, ako som pochopil, zvyšok je súčasťou dedičstva.“


  Do hlavy sa mi nahrnula krv. Myslel na všetko. Ako to s tetou stihneme v takom krátkom čase?


  Pokračoval, nevnímal divoké myšlienky, ktoré mi krúžili v hlave. „O niekoľko dní príde môj právnik a poskytne vám potrebné prostriedky na dokončenie sťahovania do Greybourne Hallu. Ty a teta sa presťahujete koncom mesiaca.“


  Teta Jo zalapala po dychu.


  „Do Greybourne Hallu?“ vykĺzlo mi pri ďalšom nádychu. „Chceš, aby sme bývali v tvojom vidieckom sídle?“


  „Prirodzene, keďže som tvoj poručník.“


  V hrdle sa mi urobila hrča a srdce sa mi rozbúchalo. Tento muž, osoba zodpovedná za smrť môjho brata, očakáva, že s ním budem žiť? V jeho dome? Šialenstvo. „A keď odmietneme?“


  „Obávam sa, že v tejto chvíli nemáte na výber. Všetko je už zariadené.“


  Pán Browning prižmúril modré oči, bezpochyby si dôkladne prezeral, ako sa mi na tvári objavil šok z jeho vyhlásenia. Vzdychol. „Uvedomujem si, že Greybourne Hall môže mať pre vás neblahé asociácie...“


  „Neblahé?“ Môj hlas zaznel trochu silnejšie, ako som chcela. „Takto to chceš nazvať?“


  Pozrel po očku na tetu Jo, potom na mňa a v očiach sa mu zjavil bolestný výraz. Jeho hlas však zostal pevný. „Prepáčte, ak som vás vyľakal. Nečakal som takú prudkú reakciu na to, čo logicky považujem za ďalší krok. Možno by som sa mal vyjadriť trochu jasnejšie.“ Hlasno vzdychol. „Chcem len, aby ste zostali v Greybourne Halle, kým sa mi nepodarí nájsť nejaké vhodnejšie miesto. Nanešťastie, v súčasnosti mám len málo možností.“


  Srdce mi zamrelo. Nemala som chuť cestovať do toho hrozného domu, nieto ešte v ňom bývať, ani jedinú noc. Jacob vo svojich listoch opísal tú rozľahlú stavbu ako sivú hromadu kameňov vhodnú pre upírov alebo ešte niečo horšie. Vedela som si predstaviť pána Browninga, tohto tmavovlasého diabla sediaceho predo mnou, že sa na takom mieste cíti ako doma. Ach, Jacob!


  Z úvah ma vyrušil hlas tety Jo. „Ponuka pána Browninga ma trochu prekvapila, ale je veľmi veľkorysá, však, Rebecca?“ Prstami sa mi dotkla pleca.


  Otvorila som ústa, aby som protestovala, ale teta Jo ma štuchla do boku. Opatrne som sa otočila tvárou k nej a ona sa poriadne napila čaju. Jej bystrý pohľad sa stretol s mojím ponad okraj šálky. Srdce sa mi rozbúšilo ešte väčšmi. Chce, aby sme išli do Greybourne Hallu. Ale prečo? Hoci so mnou nikdy nesúhlasila, že Jacoba zavraždili, veľmi dobre vedela, čo si o svojom bratrancovi Lewisovi myslím. Čo mohla sledovať tým, že podporila takýto návrh?


  Vtedy mi pohľad padol na napoly otvorený list od Ellen. Atmosféra v miestnosti sa zrazu zmenila. Koľkokrát som už vyhlásila, že nejako, nejakým spôsobom odhalím pravdu o Jacobovej smrti? Zahŕňalo moje predsavzatie aj cestu do Greybourne Hallu? A stálo by to za to, aby som tetu Jo ťahala cez celú krajinu až na juhovýchodné pobrežie Anglicka? Aby som na vlastné oči videla ten most? Pomaly som vydýchla a zvážila ďalší krok.


  Bola by som v dome, kde žil Jacob, mohla by som sa slobodne pozrieť, kam by som chcela, rozprávať sa, s kým by som chcela. Zúfalo som túžila po odpovediach. Teta Jo ma poznala lepšie ako ja sama.


  Pán Browning sklonil bradu, nepochybne pripravený na ďalší odpor z mojej strany. Zahľadela som sa naňho. „Urobíme, čo si želáš. Môže byť po tvojom. Ja a moja teta na tvoj príkaz opustíme tento dom a pôjdeme do Greybourne Hallu, kedykoľvek to naplánuješ.“


  Na tvári sa mu mihlo čosi podobné nedôvere. Zaklonil hlavu. „Ako som povedal, môj právnik pán Drake vám pomôže so všetkým, čo bude potrebné na uľahčenie sťahovania.“ Vstal. „Keďže sme sa dohodli, obom vám prajem pekný deň.“


  Sledovala som, ako opúšťa mestský dom s nejasným uspokojením, že sa mi istým spôsobom podarilo získať presne to, v čo som dúfala: budem mať šancu sama vyšetriť Jacobovu smrť. A predsa ma akosi nenechal chladnou výraz na tvári pána Browninga, keď sa lúčil: zdvihnuté čierne obočie, prenikavý, dlhotrvajúci pohľad. Dala som práve to, čo mi zostalo z budúcnosti, do rúk samotnému diablovi?

  „Nezdá sa ti zvláštne, že nás pán Browning po príchode neprivítal?“ Posadila som sa pred malý toaletný stolík vo svojej novej izbe. „On nás predsa prinútil sem prísť.“


  Teta Jo unavene prevrátila oči a otočila sa k mladej slúžke, ktorá mi vybaľovala kufor. „To bude zatiaľ všetko, Tabby. Zazvoníme na teba o niekoľko hodín, keď sa budeme chcieť obliecť na večeru.“


  „Áno, madam.“ Slúžka prikývla a líca jej zaliala ružová farba, keď sa ponáhľala z izby.


  Teta Jo počkala na cvaknutie dverí a potom si sadla na krémový poťah postele. „Ach, Rebecca! Ako si mohla niečo také povedať?“


  „Je to normálne, nie?“


  „Ale služobníctvo...“


  „Určite si o ňom nemyslia nič lepšie ako ja. Spomínaš si na toho sluhu v hostinci? Stačila jedna zmienka o pánovi Browningovi a správal sa k nám, akoby sme smerovali pod gilotínu. Očividne ho mešťania považujú za vykonávateľa Jacobovej vraždy. A čo je horšie, ľutujú nás, že tu s ním musíme žiť.“


  Teta Jo sa na mňa úkosom pozrela.


  Zobrala som zo stola kefu, kam ju Tabby položila, a uhladila som si niekoľko uvoľnených pramienkov. „Ak si bratranec myslí, že keď ma sem privedie, zmení moju mienku o ňom alebo moje zámery ohľadom vlastnej budúcnosti, veľmi sa mýli.“


  Teta Jo si priložila ruky na hruď. „Áno, súhlasím, že bolo ťažké opustiť Londýn a náš domov. Ale teraz, keď sme tu, sa musíš snažiť byť príjemnejšia.“ Na tvári sa jej pomaly rozhostil úsmev, prstom pohladila jeden z posteľných stĺpov. „Myslela som si, že pán Browning by mohol vo svojom vlastnom dome byť celkom príjemný. Mohla by si zvážiť...“


  Kefa na vlasy mi vykĺzla z prstov a dopadla na bielizník. „Čo tým, preboha, myslíš, teta?“ Otočila som sa k nej tvárou. „Nemôžeš sa predsa domnievať, že som do Greybourne Hallu prišla kvôli nemu.“


  „Nehnevaj sa na mňa, Rebecca, ale nie som taká hlúpa. Viem, prečo si sem prišla. Máš svoje plány. Len som dúfala, že vezmeš do úvahy aj svoje srdce. Videla som, ako sa na teba pán Browning pozeral v Londýne, a určite si si to všimla aj ty...“


  „Pozeral sa na mňa? Myslíš ten okamih, keď sa na mňa pozeral, akoby som bola tvrdohlavá kobyla, ktorú chce podriadiť svojej vôli? No, nech to len skúsi. Bože, teta Jo! Dovoľ mi, aby som sa vyjadrila jasne. Do Greybourne Hallu som prišla z jediného dôvodu: odhaliť Jacobovho vraha.“ Obrátila som sa k zrkadlu. „Okrem toho som už povedala, že sa nikdy nevydám.“


  Teta Jo vstala a prešla po koberci. „Odpusť mi, že som to povedala, zlatko. Dúfam, že sa ti v budúcnosti podarí veľa vecí, ale na túto konkrétnu tému už nič nepoviem. Dobre viem, čo by pre teba znamenalo, keby si sa dozvedela pravdu o Jacobovej smrti. Ale,“ očami prešla po izbe vymaľovanej naružovo, „musíš byť opatrná a zároveň praktická. Nemôžem pripustiť, aby si urobila niečo hlúpe alebo nebezpečné. Odporúčam ti to ako tvoja spoločníčka.“ Zdvihla obočie. „Čo máš v pláne?“


  „Samozrejme, odhaliť ho.“


  „Predpokladám, že tým myslíš nášho hostiteľa.“ Siahla po púdri a rýchlym pohybom si ho naniesla na nos. „Stále veríš, že je za tú vraždu zodpovedný... aj napriek všetkej jeho láskavosti...“


  „Viem to naisto.“


  Teta Jo sa zhlboka nadýchla. „Musíš uznať, že sa k nám v Londýne správal celkom slušne. Nemyslíš si, že... No, ja som mu dlžná oveľa viac ako ktokoľvek iný.“ Položila mi ruky na plecia. „Tvoj otec bol najlepší švagor, kým bol nažive, a ja som nebola jeho rodina o nič viac, ako som teraz rodina pána Lewisa Browninga.


  Rebecca, pán Browning mi bez námietok dovolil, aby som ťa sem sprevádzala.“


  „Dobre vedel, že potrebujem spoločníčku, takže...“


  „Poskytol nám všetko, o čo sme požiadali. Pán Browning dal pokyn pánovi Drakeovi, aby sme si pred odchodom mohli kúpiť tieto krásne šaty. A pán Drake hovorí o svojom zamestnávateľovi len v dobrom.“


  Stisla som pery. „Pán Browning bol veľkorysý, ale myslím si, že skôr preto, aby potlačil výčitky svedomia, než pre čokoľvek iné. Môj bratranec, či skôr môj vzdialený bratranec... Bože, ani neviem, v akom som s tým človekom vzťahu.“


  Teta Jo vrhla neurčitý pohľad na strop. „Hm, nechaj ma o tom popremýšľať. Je to tvoj bratranec z otcovej strany. Aj keď si presne nepamätám súvislosti. Myslím, že tvoj prastrýko Robert mal tri dcéry a syna, alebo to bolo jedno z detí Robertovho bratranca z druhého kolena, ktoré bolo jeho otcom... No dobre, to je jedno. Browning je dedič majetku viazaného na rodinnú líniu, to je všetko.“ Zvraštila čelo. „Asi máš pravdu, keď si opatrná, ale ja nemôžem dostať z hlavy jednu myšlienku. Čo ak bol Jacobov pád iba strašná nehoda a ty z toho viníš Lewisa?“


  Chvíľu som uvažovala o jej slovách, oči som upierala do zrkadla. „Práve preto musím odhaliť pravdu. Určite musia existovať nejaké stopy. Určite sa nájde niekto, kto niečo videl.“


  „Ach, Rebecca. Stopy?“ Teta si prekrížila ruky. „Hovoríš ako detektív z Bow Street. A čo plánuješ urobiť, ak sa pán Browning dozvie o tvojom vyšetrovaní?“


  Zasmiala som sa. „Nemusíš sa obávať. Nedozvie sa o tom. Na to som príliš šikovná.“


  Zatvárila sa pobavene. „Kiežby som takému vyhláseniu mohla veriť.“


  Otočila som sa a chytila ju za ruky. „Pamätáš sa, keď sme boli s Jacobom deti a hrali sme sa na rytiera a princeznú? On bol vždy ten, kto sa oháňal mečom a zabíjal draka. Ja som to, samozrejme, chcela robiť tiež, ale on mi to nedovolil. Napriek chlapčenskému úsmevu mi pripomínal, že je o sedem rokov starší a otec ho poveril úlohou byť mojím ochrancom. Považovala som ho za veľmi šikovného a vynaliezavého.“ Odmlčala som sa. „Teraz, keď je otec preč, musím chrániť seba aj teba. A zistiť pravdu o tom, čo sa stalo Jacobovi, je môj prvý krok.“


  Tete Jo skĺzla po líci slza. „Jacob vždy rád zachraňoval situáciu, v okamihu sa vrhol do boja.“


  Hodiny na kozubovej rímse odbili. „Bože. Je už príliš neskoro a ja som dúfala, že sa pred večerou porozhliadnem po dome.“


  „Porozhliadneš sa? Pred večerou? A čo odpočinok? Musíš byť unavená rovnako ako ja.“


  Prehodila som si okolo pliec šál a zamierila k dverám. „Myslím, že je dobrý nápad, aby si si ty zdriemla. Čo sa týka mňa, veľmi dobre vieš, ako to je. Nezavriem oči, ani keby som chcela. Určite ťa včas zobudím, aby si sa stihla obliecť na večeru.“ Usmiala som sa. „Neboj sa, nebudem dlho.“


  „Ale...“ Ťažké dvere stlmili hlas tety Jo, keď som ich zatvorila.


  „Prepáč,“ povedala som tichým hlasom. Nerada som takto utekala, ale vedela som, že teta je príliš vyčerpaná z cesty, aby sa rozčuľovala, a prvých pár chvíľ v Greybourne Halle je príliš dôležitých na to, aby som ich premárnila. Musela som zistiť ešte veľa vecí.


  Na panstvo padol závoj súmraku. Sviečku som nepotrebovala, aspoň nie zatiaľ, pretože na konci chodby sa cez okno pretláčalo slabnúce denné svetlo. Vykročila som po vyblednutých kobercoch a vdychovala zatuchnutý vzduch. Zastavila som sa pri každých dverách, ale ne-počula som ani náznak života.


  Zdalo sa mi, že chodba, v ktorej sme s tetou bývali, sa tiahne donekonečna, je úzka a tmavá. Nakoniec som vyšla na povalu, z ktorej bol výhľad na obrovský vchod, kadiaľ sme prišli. Chvíľu mi trvalo, kým som sa zorientovala, strácala som sa v spletitých chodbách domu a šere zákutí.


  Spomenula som si na prednú galériu s obrazmi a parketovými podlahami a zostúpila som po točitom schodisku, pričom som myslela na Jacobov opis Greybourne Hallu. Ak som si dobre pamätala, hlavná stavba bola postavená v pätnástom storočí a časom vystriedala niekoľkých majiteľov. Každý z nich zrealizoval vlastné prístavby, ktoré vytvorili križujúcu sa sieť sál a miestností okolo mňa, ako aj kamennú spleť vežičiek a rohov v exteriéri.


  Vzduch bol hmlistý, keď sme v ten deň s tetou prišli po centrálnej príjazdovej ceste, ale Greybourne Hall teraz pôsobil rovnako impozantne. Sčerneté kamene sídla zatienili inak krásnu krajinu, na udržiavaných trávnikoch sa týčila poschodová stavba so špicatými komínmi a oknami, ktoré sa skrývali za rozpadajúcimi sa okenicami. Pripomínala mi temnú verziu Strawberry Hillu v Londýne.


  Na hlavnom poschodí som sa držala okraja vnútornej steny a prešla som otvoreným vchodom, kde sa po podlahe hadil štipľavý prievan zo zadných miestností. Vchodové dvere obklopovali vysoké okná s vitrážovými sklami, ale teraz cez ne prenikalo len málo svetla. Pokračovala som do útrob starej usadlosti a nazrela do každých otvorených dverí pozdĺž centrálnej chodby. Miestnosť za miestnosťou na mňa striehlo ťaživé ticho, tmavý nábytok, zložité lišty a vzdušná symetria stredovekej stavby. Salón na konci chodby bol jediným priestorom presvetleným jemnými vzormi a bledými odtieňmi, hoci aj on bol chladný a osamelý. Pach nepoužívania vo večernom vzduchu tlmil jeho inak jemnú krásu.


  Okrem paholka, komorníka pána Browninga a Tabby som videla len málo služobníctva a premýšľala som, koľko častí domu sa využíva. Pán Browning sídlo očividne používal ako staromládenecký dom a pravdepodobne nepotreboval veľa personálu.


  Keď som sa vkradla do zadných chodieb, prekvapilo ma, že počujem niekoľko hlasov, najmä jeden, ktorý som poznala. Zdvihla som obočie. Hm. Je pán Browning predsa len v sídle?


  Moje odhodlané kroky sa zmenili na pomalé, keď som sa priblížila k zvukom. Boli to skutočne pán Browning a ďalší muž, pohrúžení do rozhovoru. Vždy som mala dobrý sluch, príliš často som zostávala mimo dôležitých rodinných diskusií, a potom som načúvala, najmä ak som počula svoje meno. V hrudi sa mi rozlial chlad. Hovorili o mne. Poháňaná zvedavosťou som po špičkách obišla kamenný stĺp a potom som pristúpila k ťažkým dverám, ktoré zostali trochu pootvorené.


  Do nosa mi udrel dym z horiaceho dreva a na koži som pocítila teplo. Ukryla som sa v tieni vedľa dverí, až príliš si uvedomujúc svoj nerozvážny postup. Samozrejme, spravodlivosť bola na mojej strane. Ako sa opovážili diskutovať o mne v mojej neprítomnosti? Okrem toho všetko, čo by som sa mohla dozvedieť, mohlo vyniesť na svetlo to, čo niektorí možno chceli skryť. Znehybnela som. Ozval sa druhý hlas a ja som rozoznala charakteristickú farbu hlasu pána Drakea, právnika, ktorý nám pomáhal v Londýne. Pritisla som ucho čo najbližšie k dverám.


  Pán Browning odpovedal rovnakým spôsobom, jeho hlas bol ostrý, tón posmešný. „Nedívajte sa na mňa tak, Drake. Nepomýšľam na manželstvo, ak na to narážate, najmä nie s tým dievčaťom.“


  „Nie? Zdala sa mi pôvabná, s tmavými vlasmi a so zelenými očami. Nie je krásna, ale je svojím spôsobom príťažlivá a v súčasnosti potrebuje najmä manžela.“ Odmlčal sa. „Keď ste ju zavolali sem, naozaj som sa čudoval.“


  Otvorila som ústa a zakryla som si ich rukou, hlavu som si oprela o chladný rám dverí.


  Pán Browning začal znova. „Mám svoje dôvody, prečo som ju sem priviedol, ktoré nemajú absolútne nič spoločné s akýmkoľvek záujmom o ňu z mojej strany, ubezpečujem vás. Preboha, myslíte si, že som blázon, ktorý dá svoje srdce prvej peknej žene, ktorá vstúpi do jeho dverí?“


  „Nie, nie. Hrdý Lewis Browning je príliš disciplinovaný na takúto emocionálnu reakciu, hoci si dovolím tvrdiť, že by vám cit prospel.“ Začula som klopkanie prstov po stole, potom sa zastavilo. „Čo tu teda robí to dievča a prečo?“


  „Dosť bolo otázok. Momentálne sa o to s vami nemôžem podeliť, takže budete musieť zostať v nevedomosti.“


  O drevo cinkol pohár. „Ako si želáte, pane. Nechajte si svoje tajomstvá. Nemám z nich žiadny úžitok. Len dúfam, že to nemá nič spoločné s jej bratom.“


  Potlačila som vzdych.


  „Prestaňte, Drake! Najal som si vás, aby ste dohliadali na môj majetok a držali jazyk za zubami, pamätáte sa? Nie, aby ste neustále trápili moje svedomie.“


  Nasledoval smiech. „Obávam sa, že som toho musel urobiť veľa. Takmer každý deň, ak sa nemýlim.“


  Lewis sa zhlboka nadýchol. „Nemýlite sa. Stáli ste pri mne ako dobrý priateľ, Drake. Oveľa lepší, než si zaslúžim.“


  „Pokiaľ to uznávate, chlapče... ale...“


  Rozhovor zatíchol a ja som pritisla hlavu k stene. Napäto som počúvala kroky... alebo šepot... alebo čokoľvek iné.


  Vtom sa cez škáru vo dverách ozval hlas pána Browninga. „Nechcela by si sa k nám pridať, sesternica Rebecca?“


  Panebože. Pristihol ma pri tom najhoršom. Srdce sa mi rozbúšilo a prudko som ustúpila o krok dozadu.


  „Nemusíš utekať. V skle vidím odraz špičky tvojej črievičky. Boli by sme ti zaviazaní, keby si sa k nám pridala.“


  Dvere sa otvorili a prekvapený pán Drake vystrel ruku. „Slečna Hunterová, ste to naozaj vy? Koľká česť.“ Hodil rýchly pohľad na pána Browninga. „To by som ani vo sne nečakal.“


  Ani vo sne. Otrasená vlastnou hlúposťou som dovolila pánovi Drakeovi, aby ma zaviedol do miestnosti, čo sa ukázala byť knižnicou. Alebo skôr nejaká kancelária pána Browninga. Nech už miestnosť slúžila na čokoľvek, bola plná kníh; niektoré boli uložené na policiach, iné neusporiadané na masívnom centrálnom stole a zvyšné osve poukladané v kúte. Za oknami siahajúcimi od podlahy až po strop bola už tma.


  Pán Browning sa oprel chrbtom o okraj stola, ruky mal prekrížené, čierne vlasy rozstrapatené. Zdvihol bradu, ktorá už niekoľko dní nevidela britvu. „Je od teba pekné, že si sa k nám pripojila.“


  Ešte som sa spamätávala z toho, čo som si vypočula, a nedokázala som sa mu pozrieť do očí. Nemala som však v úmysle skloniť sa pred jeho kritikou. Ako si vôbec dovolil diskutovať o mne? „Ospravedlňujem sa, ale keď sme s tetou po príchode zostali odkázané samy na seba, považovala som za prirodzené, že si prezriem dom a možno zistím, kde sa nachádza náš hostiteľ.“


  Zdvihol obočie. „Naozaj?“ Zaváhal a zabubnoval prstami po stole, potom znova prehovoril. „Takéto unáhlené snorenie po dome ma prekvapuje vzhľadom na to, že som dal výslovne príkaz, aby sa o vás dve počas mojej neprítomnosti postaralo služobníctvo. Chceš mi povedať, že moje príkazy nesplnilo?“


  Stuhla som. „Pravdaže splnilo. Gazdiná pani Wareová nás zaviedla do našich izieb, ale,“ usmiala som sa, „nenechala nám žiadne pokyny týkajúce sa večere.“


  Pán Drake sa zasmial. „Tak vidíte, Lewis. Dovolím si tvrdiť, že ste svojich hostí veľmi zanedbali, ak sa musia túlať po Greybourne Halle osamote a hľadať si obživu. Priznávam, slečna Hunterová, že v tejto plesnivej starej budove je kopa krásnych obrazov a ktoviečoho ešte, o čo je vraj veľký záujem. Rád vám ich zajtra ukážem, ak to dovtedy neurobí pán Browning.“


  Pán Browning vrhol na pána Drakea prenikavý pohľad.


  Prikývla som. „Budem celkom rada, keď uvidím svoj nový domov v dennom svetle.“ Potom som sa obrátila k Lewisovi. „Ospravedlňujem sa, ak som ťa urazila svojím potulovaním sa po dome. Nechcela som naznačiť, že si ako hostiteľ úplne zanedbal svoje povinnosti.“


  Sklonil bradu, pravdepodobne si až príliš dobre uvedomoval, že presne to som chcela naznačiť. „Nezmysel. Greybourne Hall je teraz aj tvojím domovom.“ Ukázal na dvere. „Môžeš sa tu voľne pohybovať podľa ľubovôle.“ Odmlčal sa. „Napriek tomu by som bol opatrný v západnom krídle, keďže tá časť domu nie je udržiavaná ako zvyšok. Bohužiaľ, je tam...“


  Počkala som.


  „No, nie som si celkom istý, či sú pivnice až také bezpečné. Možno bude múdrejšie, ak sa budeš vyhýbať čomukoľvek inému ako hlavným obytným priestorom.“


  Zhlboka som sa nadýchla. „Myslela som si, že ma chceš varovať pred nejakým duchom, bratranec.“


  „Vôbec nie. Vidím, že na takúto historku si príliš múdra.“ Prižmúril oči. „Aj keď som ťa ešte úplne neprekukol.“


  „Dobre.“ Usmiala som sa, ale zároveň ma zaplavila vlna nervozity. Určite nie kvôli nápadnému správaniu pána Browninga alebo otázkam v jeho očiach, ale jeho prítomnosť ma odzbrojovala. Odvrátila som zrak a posadila sa do vedľajšieho kresla. Musela som byť opatrná, ak som sa chcela dozvedieť pravdu.


  Pán Drake si napravil zelený kabátec a vrátil sa na svoje miesto po mojom boku. „Čo si myslíte o tejto rozľahlej starej stavbe?“


  „Zistila som, že podnecuje moju predstavivosť. Také tmavé a ponuré chodby. História tohto starého miesta musí byť fascinujúca. Zaujímavé štúdium, ktoré človeka zamestná.“ Rýchlo som sa pozrela na dvere. „Myslím si však, že by som tu ťažko mohla žiť dlho, pretože sa obávam, že by ma dom časom pohltil.“


  Pán Drake sa usmial. „Zaujímavé, že to hovoríte, pretože pán Browning by vyhlásil pravý opak. Tento človek nikdy nemieni opustiť toto staré polorozpadnuté sídlo.“


  Browning si odkašľal. „Keď už hovoríme o odchode... Drake, priateľu, nemáte náhodou niekde byť?“


  Pán Drake vyskočil na nohy. „Veľmi správne. Veľmi správne. Tak teda, do zajtra. Dobrú noc, slečna Hunterová. Dobrú noc, Lewis.“


  S obavami som sledovala, ako odchádza. Hoci som vedela, že jeho odchod zmení atmosféru v miestnosti, nebola som pripravená na to, že ma obklopí príjemné ticho. Lewis si ma mlčky prezeral.


  Na čo myslel? Nedokázala som to odhadnúť. Pokúšala som sa však na to prísť. Preplietla som si prsty a sústredila som sa na ne.


  Prešiel ku kozubu. „Ty a tvoja teta ste sa už udomácnili?“ Jeho jemný tón sa zdal byť v rozpore s výrazom jeho tváre a našou predchádzajúcou diskusiou.


  „Áno, celkom.“ Zdvihla som bradu. „Teta momentálne odpočíva. Bola to pre ňu únavná cesta.“


  Zhlboka sa nadýchol. „Musím sa jej ospravedlniť za svoju nedostatočnú pohostinnosť. Moja dnešná popoludňajšia záležitosť trvala dlhšie, ako som očakával.“ Obzrel sa späť na stôl, schmatol akúsi handru, ktorú rýchlo strčil do zásuvky v stole. „Obávam sa, že zmeškám aj večeru. Potrebujú ma inde.“


  Potlačila som prekvapenie nad jeho vyhlásením. Sotva som chvíľu pobudla so svojím mlčanlivým bratrancom, už sa opäť niekam chystal. „To nič.“ Vstala som. „S tetou sme pripravené zvládnuť všetko samy.“


  Pokrčil plecami. „Poveril som kuchárku, aby čakala na tvoje príkazy, a môžeš riadiť dom tak, ako sa ti páči. Nikdy som sa oň príliš nezaujímal, takže sa ti môže zdať, že môj domáci personál je v niektorých oblastiach trochu nedbalý. Ja...“ Chvíľu na mňa hľadel. „Máme toho veľa na prediskutovanie, o tvojich peniazoch a tak ďalej. No...“ Opäť sa odmlčal, prešiel k oknu a očami sledoval tmu za sklom.


  Pomaly som prešla k nemu a nazrela som mu cez plece. Niečo videl, a to ho rozrušilo. Aj ja som cítila, ako sa mi na krku ježia chĺpky. Vonku, hlboko v mori čiernej tmy, sa hýbalo malé svetlo, ktoré sa mihalo medzi stromami.


  Lewis musel cítiť, že som blízko pri ňom, lebo sa odtiahol. „Nechcel som ťa vystrašiť. Zdalo sa mi, že som niečo počul. Možno psí štekot. Ale to je len Drake smerujúci do Reedwicku.“


  „Alebo Sophie. Moja teta si so sebou vzala psa.“


  Zdalo sa, že jeho strnulý postoj sa zmiernil. „Áno, to je pravda. Sophie.“ Potom sa niečo zmenilo. Videla som na jeho tvári zmätok? Smútok? Hnev? Snažil sa skryť emócie, ktoré sa mu mihali na tvári? „Len nech sa mi ten pes vyhýba a drží sa ďalej od koní.“


  „Ako povieš.“


  Prehrabol si rukou vlasy a otočil sa k hodinám. „Obávam sa, že ťa musím poprosiť o prepáčenie. Som zlý hostiteľ, ako som už ukázal. Meškám.“


  „Ach... iste.“ Pohla som sa k dverám, potom som sa otočila. „A ďakujem.“


  „Za čo?“ opýtal sa.


  „Za to, že si nám s tetou poskytol bývanie.“ Neviem, prečo som niečo také povedala. Bolo to ďaleko od pravdy, ale na tvári pána Browninga to vyvolalo slabý úsmev.


  Vyšiel mi v ústrety a mne sa zastavilo srdce. Svetlo ohňa zjemnilo jeho inak ostré črty; jeho oči vyzerali inak. Teta Jo mala pravdu. Ten muž je naozaj pekný, ale nedovolila by som, aby ma očaril.


  Chytil ma za ruku. Predpokladala som, že mi chce povedať dobrú noc, ale pevne mi zovrel prsty. „Len dúfam, že na konci tohto všetkého budeš mať rovnaký pocit vďaky.“

Po rokoch nečinnosti a zanedbávania zostalo v Greybourne Halle iba ticho. Akoby duša sídlo už dávno opustila a zostala z neho len prázdna škrupina. Od pavučinami vyzdobeného salóna až po opustenú kaplnku sa po chodbách plazilo zvláštne šero, ktoré vyvolávalo v mojom tele túžbu po teple.

Nemohla som si pomôcť, z trávnika som sa zahľadela na starú, tmavú stavbu, poznačenú zubom času. Črtala sa predo mnou ako spiaci obor zahalený do hmly. Do rohov sčernetých múrov vrastali staré stromy, popínavé rastliny sa šplhali do výšky po kamenných stenách. Na koži ma znova bodala ostražitosť, ktorú som pocítila už pri príchode.

Priblížila som sa k tete Jo a pokračovala po prednom chodníku. Za neudržiavanými záhradami a prázdnou fontánou som videla stopy koní z predchádzajúcej noci. Nepochybne patrili Browningovi. O polnoci som ho pozorovala cez okno svojej izby, ako sa sťaby duch prediera hmlou, cválajúc po východnej vyvýšenine. Bolo to zvláštne, no aj dnes ráno chýbal v raňajkovej miestnosti.

Zdalo sa, že tetu Jo jeho neprítomnosť nezaujala, ale keď sme prechádzali okolo stajní, pristihla som ju, ako nazerá cez dvere a na tvári má zvláštny výraz. Bola rovnako zmätená ako ja.

Zdvihla som obočie. „Neverím, že sa vrátil.“

Teta Jo mala tendenciu vrtieť zadkom pri chôdzi a dnes som zistila, že šuchot jej hojdajúceho sa mušelínu je mi útechou. Usmiala sa. „Som si istá, že má veľa práce, moja drahá, keď spravuje taký veľký majetok.“

O polnoci? „Asi áno.“ Zhlboka som sa nadýchla jesenného vzduchu. Vône lesnej hmly. Vánku s vôňou mokrého lístia.

Po rýchlom pohľade na nohy som vrhla ďalší pohľad späť k domu. „Kde je Sophie v toto krásne ráno?“

„Opäť mi utiekla, potvora. Pravdepodobne si našla niečo oveľa zaujímavejšie ako sprevádzať starú dámu.“

„Hlúposť. Určite sa zasa vybrala do kuchyne. Chutná pochúťka je jej vždy prednejšia ako prechádzka po lese.“

„Dúfam, že nie. Ak áno, som si istá, že sa to dozviem od komorníka Knowlesa. Nemá rád, keď kuchárku čokoľvek vyrušuje.“

Zasmiala som sa. „Každý má Sophie rád.“ Potom som si spomenula na Lewisovo varovanie v knižnici. „No, takmer každý.“


„Aha!“ Zažmurkala. „Som zvedavá, o čo ide.“

Zovrelo mi žalúdok. „Chcem ísť na most... kde zomrel Jacob.“

Zastavila sa a ruku si priložila na hruď. „Moja drahá, čo by sa tým dalo získať?“




























„Trochu sa tu poobzeráme.“

